В Официалния вестник на Европейския съюз беше публикуван *Регламент (ЕС) 2024/1157 на Европейския парламент и на Съвета от 11 април 2024 година относно превозите на отпадъци и за изменение на регламенти (ЕС) № 1257/2013 и (ЕС) 2020/1056 и за отмяна на Регламент (ЕО) № 1013/2006* (Регламентът). Той започва да се прилага от 21 май 2026 г. Регламентът определя мерки за опазване на околната среда и човешкото здраве и за допринасяне за постигането на неутралност по отношение на климата, както и на кръгова икономика и нулево замърсяване чрез предотвратяване или намаляване на неблагоприятните въздействия, които могат да възникнат от превозите на отпадъци и от третирането на отпадъците в тяхното местоназначение. С него се установяват процедури и режими за контрол върху превозите на отпадъци, в зависимост от произхода, местоназначението и маршрута на превоза, вида на отпадъците и вида третиране, което ще се приложи върху отпадъците в тяхното местоназначение.

Новият регламент има за цел улесняване в ЕС на превозите на отпадъци за повторна употреба и рециклиране, гарантиране, че ЕС не изнася своите предизвикателства, свързани с отпадъците, в трети държави, както и справяне с незаконните превози на отпадъци.

Регламентът определя мерки, гарантиращи, че отпадъците ще се изпращат само до дестинации, където ще се третират по екологосъобразен начин. Съгласно новите правила отпадъците не могат да се изпращат в страни извън ОИСР, освен ако страната не изрази желанието си да внесе такива отпадъци и може да докаже екологосъобразното управление на тези отпадъци чрез предварителен одит от независими органи и мониторинг, извършен от Европейската комисия. В съвместно изявление пред Съвета на ЕС България, Ирландия и Холандия подчертаха важността на гарантирането на спазването на международните търговски правила при прилагането на тези разпоредби.

Ключови дати, свързани с Регламент (ЕС) 2024/1157 на Европейския парламент и на Съвета от 11 април 2024 година относно превозите на отпадъци:

**11 април 2024 г. –** Приет е Регламент (ЕС) 2024/1157 на Европейския парламент и на Съвета от 11 април 2024 година относно превозите на отпадъци

**20 май 2024 г. –** Регламентът влиза в сила

**21 май 2026 г. – Регламентът започва да се прилага (с изключение на разпоредбите относно износа на отпадъци)**

**21 ноември 2026 г.** – Започва да се прилага забрана за износ на пластмасови отпадъци извън ЕС

**21 май 2027 г. –** Започват да се прилагат нови правила по отношение на износа на отпадъци

Пълният текст на Регламент (ЕС) 2024/1157 на Европейския парламент и на Съвета от 11 април 2024 година относно превозите на отпадъци е публикуван тук:

https://eur-lex.europa.eu/legal-content/BG/TXT/HTML/?uri=OJ:L\_202401157